作者:蘇渙
標題:變律
內容:日月東西行，寒暑冬夏易。陰陽無停機，造化渺莫測。開目為晨光，閉目為夜色。一開複一閉，明晦無休息。居然六合外，曠哉天地德。天地且不言，世人浪喧喧。毒蜂成一窠，高掛惡木枝。行人百步外，目斷魂亦飛。長安大道邊，挾彈誰家兒。右手持金丸，引滿無所疑。一中紛下來，勢若風雨隨。身如萬箭攢，宛轉迷所之。徒有疾噁心，奈何不知幾。養蠶為素絲，葉盡蠶不老。傾筐對空林，此意向誰道。一女不得織，萬夫受其寒。一夫不得意，四海行路難。禍亦不在大，福亦不在先。世路險孟門，吾徒當勉旃。